粟熟二首  其一
作者：呂南公
朝代：宋

paragraphs: 昨者小麥熟，野人稍相寬。
新粟今又黄，喜聞不青乾。
補助復幾許，久饑情所難。
譬如轍間魚，勺水亦暫安。
澤國農事苦，無功及丘樊。
方與三日晴，湖岸車已喧。
所以終歲勤，不能離薄田。
里豪多曠土，徒用養茅菅。
雖有願耕手，賦收重夷蠻。
秪今二種利，稀若管中斑。
偶穢可勸後，必荒誰繼前。
幸哉雨露仁，副此倚望歡。